นั่งฟรี!! รถไฟฟ้าสายสีน้ำเงินส่วนต่อขยาย ฝั่งพระนครและฝั่งธนบุรี ช่วงหัวลำโพง – บางแค จากสถานีวัดมังกร-สถานีท่าพระ ตั้งแต่วันที่ 29 ก.ค.-  28 ก.ย.นี้
นายภคพงศ์ ศิริกันทรมาศ ผู้ว่าการการรถไฟฟ้าขนส่งมวลชนแห่งประเทศไทย หรือ รฟม. พร้อมด้วยนายสมบัติ กิจจาลักษณ์ กรรมการผู้จัดการ บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM นำคณะสื่อมวลชนร่วมทดลองโดยสารรถไฟฟ้าสายสีน้ำเงิน ส่วนต่อขยาย ช่วงหัวลำโพง – บางแค จากสถานีสนามไชย-สถานีท่าพระ โดย นายภคพงศ์ ศิริกันทรมาศ เปิดเผยว่า เพื่อเป็นการเฉลิมฉลองเนื่องในวโรกาสวันเฉลิมพระชนมพรรษา พระบาทสมเด็จพระวชิรเกล้าเจ้าอยู่หัว รฟม. ได้เร่งดำเนินการเปิดให้ประชาชนทดลองใช้บริการรถไฟฟ้าสายสีน้ำเงิน ส่วนต่อขยาย เร็วยิ่งขึ้นโดยจะเปิดให้ประชาชนทดลองใช้บริการรถไฟฟ้าสายสีน้ำเงิน ส่วนต่อขยาย จากสถานีวัดมังกร – สถานีท่าพระ รวมจำนวน 5 สถานี ได้แก่ สถานีวัดมังกร สถานีสามยอด สถานีสนามไชย สถานีอิสรภาพ และสถานีท่าพระในวันที่ 29 กรกฎาคม-วันที่ 28 กันยายนนี้ โดยไม่คิดค่าโดยสาร จากนั้นจะทยอยเปิดให้บริการอย่างเป็นทางการเต็มรูปแบบโดยจัดเก็บค่าโดยสารตามปกติจากสถานี หัวลำโพง – สถานีหลักสอง (บางแค) ตั้งแต่วันที่ 29 กันยายนนี้เป็นต้นไป         สำหรับการเปิดให้ประชาชนทดลองใช้บริการในช่วงแรกนี้ จะเปิดให้ใช้บริการทุกวัน ตั้งแต่เวลา 10.00-16.00 น. โดยจะให้บริการรถไฟฟ้าแบบวิ่งไป-กลับ จากสถานีหัวลำโพงถึงสถานีท่าพระ มีรถไฟฟ้าให้บริการ 3 ขบวน ระยะห่างระหว่างขบวนประมาณ 8 นาที ผู้โดยสารที่เดินทางมาจากสถานีเตาปูน – สถานีหัวลำโพง จะต้องเปลี่ยนขบวนรถไฟฟ้าที่สถานีหัวลำโพง เพื่อเดินทางไปยังสถานีวัดมังกร – สถานีท่าพระ        กรณีเดินทางระหว่างสถานีวัดมังกร-สถานีท่าพระ รวมจำนวน 5 สถานี จะไม่คิดค่าโดยสาร โดยใช้เหรียญหรือบัตรโดยสารรถไฟฟ้า MRT เดินทางในระบบรถไฟฟ้าผ่านประตูอัตโนมัติได้ตามปกติ หรือออกเหรียญโดยสารได้ที่เครื่องออกเหรียญโดยสารอัตโนมัติหรือห้องออกบัตรโดยสารทุกสถานี        กรณีเดินทางเข้ามาโดยรถไฟฟ้า MRT สายสีน้ำเงิน จากสถานีเตาปูน-สถานีหัวลำโพง จะคิดอัตราค่าโดยสารตั้งแต่สถานีแรกที่อัตรา 16 บาท โดยค่าโดยสารจะเพิ่มตามระยะทาง อัตราสูงสุด 42 บาท และสามารถเดินทางเชื่อมต่อกับสายสีม่วงได้ตามปกติโดยมีอัตราค่าโดยสารสูงสุดไม่เกิน 70 บาท เมื่อผู้โดยสารแตะตั๋วโดยสารที่ประตูอัตโนมัติแล้วสามารถอยู่ในระบบรถไฟฟ้าได้ไม่เกิน 180 นาที